Papersnake/gushiwen huggingface dataset:
宿正觉寺
曾季貍（宋代）

正觉江边寺，风烟罨画然。
庭罗合抱树，门泊钓鱼船。
暮雨凉初过，中秋月正圆。
无人来共赏，独自占江天。
次韵王适春雨
苏辙（宋代）

久遭客禁往还稀，风雨萧条只自知。
春色有情犹入眼，客愁无赖巧侵眉。
山僧寄语收茶日，野老留人供社时。
久住不须嫌寂寞，此间偏与拙相宜。
登黄鹤楼在武昌汉阳门内城上作楼近江
王缜（明代）

缘城屈曲上层楼，楼外长江日夜流。黄鹤有情终在楚，赤松无路可封留。

诗从崔颢风骚少，笛傍桓伊曲调幽。日暮东风飞鸟散，白云红叶两悠悠。
春夜泊江口小饮
阮大铖（明代）

向夜江烟定，春星次第开。
沙明潮月吐，风善树香来。
炊击渔航火，酤安野市醅。
闲心兼静侣，鸥鸟尔何猜。
和蔡枢密孟夏旦日西府书事
王安石（宋代）

宫阙初晴气象饶，宝车攒毂会东朝。
重轮庆自离明後，内壤阴随解泽消。
赐篚外廷纷锦绣，燕庖中禁续薪樵。
联翩入贺知君意，咫尺威颜不隔霄。
敬题濂溪先生书堂 其一
柴中行（宋代）

有生同宇宙，所欠好江山。因自舂陵至，留居庐阜间。

斯文传坠绪，太极妙循环。希圣诚何事，怀哉伊与颜。
满庭芳
沈端节（宋代）

雾薄阴轻，林深烟暖，海棠特地开迟。光风绝艳，独自殿芳时。须信东君注意，花神会、别有看持。群英外，嫣然一笑，富贵出天姿。

日长，春睡足，粉香扑扑，酒晕微微。明皇当日，称许最相宜。刀子扶来半醉，宫妆淡、不扫蛾眉，偏怜处，流莺惊绕，金弹拂丛飞。
和仁仲治圃三首
胡寅（宋代）

愦瞀年来药渐须，喜君犹自手抄书。
尘冠固合悬圬壁，羽扇何当出草庐。
胜景但逢诗发遣，壮怀聊用酒驱除。
寄身扰扰胶胶者，欹纲从来不可居。
信庵居士画月庵老衲月林顶相求赞
释师观（宋代）

佛祖权衡，人天眼目。
瞻之仰之，鼎分三足。
休言六耳不同谋，断弦须是弯胶续。
鹧鸪天 题陈太夫人诸孙绕膝图小影
潘榕（清代）

绕膝含饴乐事多。一株枝叶荫婆娑。七双兰蕙披图看，惹得旁人羡若何。

姊携妹，弟随哥。孙儿孙女笑呵呵。中间坐个弥陀佛，好似群孩戏老陀。
【南吕】四块玉_闲居胜事添
张可久（元代）

闲居
胜事添，殿尘减，玉洞仙书带云缄，金华羽士登门探。酒一坛，药几篮，经半龛。
春情
洒易阑，愁难解，杏脸香销玉妆台，柳腰宽褪罗裙带。春已归，花又开，人未来。
乐闲
远是非，寻滞洒，地暖江南燕宜家，人闲水北春无价。一品茶，五色瓜，四季花。
南唐烈祖酒令
佚名（唐代）

雪下纷纷，便是白起。（烈祖）

著履过街，必须雍齿。（宋齐丘）

明朝日出，争奈萧何。（徐融）
水龙吟
叶梦得（宋代）

舵楼横笛孤吹，暮云散尽天如水。人间底事，忽惊飞堕，冰壶千水。玉树风清，漫披遥卷，与空无际。料嫦娥此夜，殷勤偏照，知人在、千山水。

常恨孤光易转，仗多情、使君料理。一杯起舞，曲终须寄，狂歌重倚。为问飘流，几逢清影，有谁同记。但尊中有酒，长追旧事，拚年年醉。
莫春陪沈拾遗汎舟九曲
邱云霄（明代）

登临独爱谢玄晖，风雅千年杜拾遗。蓬岛夜篝惊梦寐，舞雩春服愧追随。

断云飞鸟相持落，曲水层峰两竞奇。廊庙江湖成异感，可堪兰棹晚还移。
满江红（四之二·仙吕调）
柳永（宋代）

访雨寻云，无非是、奇容艳色。就中有、天真妖丽，自然标格。恶发姿颜欢喜面，细追想处皆堪惜。自别后、幽怨与闲愁，成堆积。

鳞鸿阻，无信息。梦魂断，难寻觅。尽思量，休又怎生休得。谁恁多情凭向道，纵来相见且相忆。便不成、常遣似如今，轻抛掷。
哭王仆射相公
刘禹锡（唐代）

子侯一日病，滕公千载归。门庭怆已变，风物澹无辉。
群吏谒新府，旧宾沾素衣。歌堂忽暮哭，贺雀尽惊飞。
己未十二月二日致斋惠照
卷刚中（宋代）

坛殿夜漫漫，临祠愧礼官。
降神欣乐奏，望瘗肃更阑。
雨意垂帘黑，风声过竹寒。
晓庭人寂寞，乌鸟拾馀残。
十二月初六日抵仪真廨舍次日即出护使客天气
虞俦（宋代）

王式当年本不来，那堪岁晚犯尘埃。
淮分南北谁为梗，路适东西意自哀。
锦缆千艘分玉帛，冰河万处碎琼瑰。
只消一夜东风力，一一船头尽拨开。
满庭芳（忆庐山）
晁补之（宋代）

欲买庐山，山前三亩，小桥横过松间。变名吴市，谁认旧容颜。最好栖贤峡外，应自此、都隔尘寰。人稀到，壶中化国，光景更堪闲。

无心，求至道，柴门闭了，饱睡甘餐。幸儿成孙长，为扫家山。若问它年归去，蓦地也、双桨来还。愁难会，清风万壑，高处正跻攀。
象
杨孚（两汉）

象之为兽，形体特诡。身倍数牛，目不逾狶。鼻为口役，望头若尾。

驯良承教，听言则跪。素牙玉洁，载籍所美。服重致远，行如丘徙。
化冬果
释绍昙（宋代）

黄蘖树头生蜜果，趁书云节要拈提。
舌头具眼百杂碎，抹过庞翁向上机。
芳树
葛宜（清代）

庭前芳树影参差，春暖莺啼争上枝。开落不堪人事改，青松独与岁寒期。
仙霞岭
朱熹（宋代）

道出夷山乡思生，霞峰重叠面前迎。岭头云散丹梯耸，步到天衢眼更明。
再和杨公济梅花十绝
苏轼（宋代）

白发思家万里回，小轩临水为花开。
故应剩作诗千首，知是多情得得来。
忆秦娥·咏桐
李清照（宋代）

临高阁，乱山平野烟光薄。烟光薄，栖鸦归后，暮天闻角。
断香残酒情怀恶，西风催衬梧桐落。梧桐落，又还秋色，又还寂寞。
雪后赠雪苑师
夏竦（宋代）

千嶂崔嵬雪里看，东风一夜卷馀寒。
岩前溜玉知多少，涨起西江十八滩。
次瞿塘寄呈杨帅
沈继祖（明代）

转柁边楼隔夕阳，竹枝歌断送飞航。
敢同计事追韩信，每辱扬鞭问葛强。
雁影入江三峡冷，猿音呼月五更长。
功名岁晚貂裘弊，归鬓应怜已点霜。
玄庙二道士俱以酒死
戴表元（宋代）

张髯好客月千壶，余吃清贫逐斗沽。
二字若逢仙宴会，化成一对酒葫芦。
筠州圣祖殿诗 其六
苏辙（宋代）

九峰之杉，逍遥之楠。易直且修，弗斫而堪。新堂有严，四星在南。

朝廷之仪，万民所祗。
孤宦
张载（魏晋）

孤宦殊主意自违，邻光兹幸吒余辉。
人心识尽童心灭，世事谙多乐事稀。
直有岁寒甘柏说，终无春思惜花飞。
岂同毛刺墦间客，向望他门卜所依。
大将军徐丞相平定中原振旅还朝上御龙江亭命
魏观（明代）

白旄黄钺两京平，甘雨和风四海清。
师出万全非用武，将资三杰在推诚。
苍龙挟雨迎车骑，彩凤穿云送旆旌。
献颂偶蒙天一笑，行看作乐著功成。
棹歌
蒲寿宬（宋代）

鼓枻归去来，蓑风鸣策策。明月倾我壶，沧浪天一碧。
县斋十咏 其四 藏书阁
宁参（宋代）

洞辟前轩峻，危梯趣若何。绿苔生未遍，缥帙聚还多。

晓幌吞清旭，秋栏拂静柯。犹怜铅笔在，公外独频过。
燕城读史
罗公升（宋代）

始皇渡江项籍笑，魏朝失政高欢讥。
奸雄觇国自有在，岂必儒者能知几。
满江红 辛卯生日二首
赵善括（宋代）

海岳储祥，符昌运、挺生前哲。天赋与、飘然才气，凛然忠节。

颖脱赋藏冲斗剑，誓清行击中流楫。二十年、麾节遍江湖，恩威浃。

香穗直，云峰列。觞羽急，鲸川竭。共介公眉寿，赞公贤业。

出处已能齐二老，功名岂止超三杰。侍吾皇、千载带金重，头方黑。
水仙
释智愚（宋代）

芳心尘外洁，道韵雪中香。
自是神仙骨，何劳更洗妆。
晚眺
孟宾于（唐代）

倚杖残秋里，吟中四顾频。西风天际雁，落日渡头人。

草色衰平野，山阴敛暮尘。却寻苔径去，明月照村邻。
远游篇
曹勋（宋代）

少年重意气，辞家远行游。
高谈蔑卿相，峻节凌九秋。
仗剑谒明主，挟策干诸侯。
众目宝康瓠，明月难暗投。
骅骝困短步，翻为驽马羞。
虚名不足慕，抗亦追浮丘。
至言发深省，遐览隘九州。
书功佐天政，美恶无不筹。
麾幢周四表，骑卫罗天驺。
箫鼓鸣清歌，解驾沧浪洲。
金石易消朽，生死真蜉蝣。
登四面云山
玄烨（清代）

云梯石磴逼巃嵷，倚杖傍观众壑同。更上一层图远望，奈何树杂与烟笼。
和李子寿通判曾庆祖判院投赠喜雨口号八首
杨万里（宋代）

南丰每见每津津，茧纸松煤幻好春。
幸与李侯成二妙，更添杨子作三人。
水调歌头·形胜访淮楚
杨冠卿（宋代）

形胜访淮楚，骑鹤到扬州。春风十里帘幕，香霭小红楼。楼外长江今古，谁是济川舟楫，烟浪拍天浮。喜见紫芝宇，儒雅更风流。气吞虹，才倚马，烂银钩。功名年少馀事，雕鹗几横秋。行演丝纶天上，环倚玉皇香案，仙袂揖浮丘。落笔惊风雨，润色焕皇猷。
送李文若归修水并吊其兄商老之亡
王铚（宋代）

子去何凄断，乡关岁月新，
荒山寒带雨，古驿夜无人。
生死风前烛，音容梦裹身。
临分感平昔，挥泪到松筠。
送萧大有还西粤并寄长公绍章
何转书（明代）

淅淅窗风欲曙天，篝灯送别泪潺然。可堪玉蕊三春落，何用牛衣八口存。

弹指已偿前世业，拈花应结后生缘。寄言琴瑟悲思夜，莫鼓湘灵第五弦。
春夜闻笛
唐之淳（明代）

月涵河水水涵天，邻笛声声起别船。更莫苦吹肠断曲，从来孤客夜无眠。
洞天秋望赐周玄初
朱高煦（明代）

蓬莱宫阙涵清秋，羽客临风闲倚楼。
海天一碧湛杯水，尘埃九倚分中州。
云里仙归鸣佩玉，紫凤琪园自栖宿。
遥瞻西极半林青，知是瑶池桃未熟。
漫兴六首 其二
李梦阳（明代）

鹦鹉窥笼百遍，狝猴上树千回。紫燕衔泥入室，黄麋齧草登台。
闰二月廿八日同匏庵稚辛季友梅生迪庵嘿园午原游黑龙潭大觉寺
陈宝琛（清代）

花时自失岂关风，韶景何曾负秃翁。潭水有情还作碧，杏林如秃尚留红。

上方泉响诸天净，归路山光一雨功。春梦重重谁大觉？与君勘取不空空。
路归马上再赋
陈与义（宋代）

偶然思玉仙，便到玉仙游。
兴尽未及郭，玉仙失回头。
成毁俱一未，今昔浪百忧。
未知横笛子，亦解此意不。
春风所经过，水色如泼油。
垂鞭见落日，世事剧悠悠。
基隆山 
许銮（清代）

基隆煤产异，矿比金银铜。利在趋若骛，物盛招兵戎。

沿海易窥伺，不与四塞同。铁轮浪驰白，火齐炮飞红。

魑魅并罔两，驱率如罴熊。守将奋武卫，半日阻相攻。

海虏势既张，守禦力亦穷。雷声走列缺，烟焰弥苍穹。

束胸既告败，长鬣遂为功。猱猿集其上，貔豹穴其中。

我军顾相失，一旅不能通。盗粮赍寇仇，军用彼遂充。

掘取尽地力，椎凿施鬼工。杞人抱深恨，浩气嘘长虹。

平生经国志，耿耿存孤忠。湖港连巨舰，厓岛挽强弓。

携来龙骧军，一为定长风。
寄题郑亨仲可友亭
范浚（宋代）

郑君坐交穷，结柳穷不去。无朋长独立，老大荒村住。

荒村扫人迹，取友惟西山。当应爱山标，可望不可攀。

牵萝架风亭，巀嶭揖高调。修檐入危碧，阮眼坐相照。

嗟今轻薄子，对面生九疑。宁如友真山，贞质终无移。

怜君意超超，愧我劳勿勿。未共结交心，漫负心脾骨。
用十梅韵签冯簿
王炎（宋代）

人品如许高，不卑一官小。
居之以廉勤，王事岂难了。
贺中斋黄大卿得子
何梦桂（宋代）

闻说南山孕凤雏，崭然头角嵚{上山下欺}。
月宫仙桂托根{，海岛蟠桃生子迟。
七秩高年堂上父，一生足事膝间儿。
朱颜白发方强壮，要看梧孙长碧枝。
寄题夏椿年赏桂楼
曾丰（宋代）

广寒韵度中央质，故侍仙娥新见黜。高天委气得金行，平地拔身成玉立。

月下风前为谁香，诸郎一咏翁一觞。功成寄语邵氏子，有西楼后无东堂。
蔡州路中作五首寄都下 其四
刘攽（宋代）

病指拘挛不自如，平居画诺亦踌躇。双鱼欲寄诸亲故，安得陈遵凭几书。
道中有感
周行己（宋代）

皛皛平川静，晖晖寒食曛。连山荒白草，属地乱黄云。

岁晚关心事，天边为客身。扁舟终不恶，奔走失吾真。
中秋近愿晴
陈普（宋代）

生如蝼蚁事如麻，有菜无盐是几家。
无限容光通照处，良晨莫遣片云遮。
题溪庄
华岳（宋代）

山拥青螺出粉墙，水环银带插溪庄。
一百五日雨翻浴，三十六宫人斗妆。
蝶翅拍花催舞袖，凤毛翻锦入诗囊。
新欢旧恨知多少，且对东风醉几场。
忆昔行三首 其二
王润生（清代）

忆昔同治之三载，王师航海来江东。苏常郡县次第下，炊烟渐起荆榛丛。

畴道遗黎祸未已，劫火更照江天红。突踞吾里作窟穴，一网打尽哀鸣鸿。

犹幸寒门得天悯，一家星散同霜蓬。逾月乱定后先返，骨肉无恙家则空。

家空于我复何有，老父竟以忧伤终。是时尽室朝无饔，意外歘又遭闵凶。

生者无食死曷殓，屋材手撤黄肠充。葬之以礼乃若此，每一念及悲填胸。

人生百愆会可赎，独有此眼长无穷。
送张校书季霞
贾岛（唐代）

从京去容州，马在船上多。容州几千里，直傍青天涯。

掌记试校书，未称高词华。义往不可屈，出家如入家。

城市七月初，热与夏未差。饯君到野地，秋凉满山坡。

南境异北候，风起无尘沙。秦吟宿楚泽，海酒落桂花。

暂醉即还醒，彼土生桂茶。
平贼班师明发潮州
杨万里（宋代）

不是潢池赤白囊，何缘杖屦到潮阳。
官军已扫狐兔窟，归路莫孤山水乡。
便去罗浮参玉局，更登浴日折扶桑。
还家儿女搜行李，满袖云烟雪月香。
送庐山衲僧
贯休（唐代）

飞锡下崆山兇，清高世少双。冻天方筛雪，别我去何邦。
烧绕赤乌亥，云漫白蚌江。路人争得识，空仰鬓眉庞。
德清永兴寺
傅梦得（宋代）

苍寒松竹满，此地称僧居。
寺僻啼林鸟，廊空响木鱼。
煮茶烧树叶，带雨翦园蔬。
待了功名债，重来买地锄。
以蜜渍荔枝寄远
李纲（宋代）

远谪南闽食荔枝，始知图记不予欺。欲将千颗封题去，无那三朝色味移。

蜜渍仅能存典则，日乾愈更失珍奇。欲知妙质为何似，甘露明珠绛縠皮。
次韵韩毅伯别许宣教
王炎（宋代）

自说羁怀老更慵，淮山入梦碧丛丛。
一尊醽醁人将别，三叠阳关曲易终。
此去若无鸿雁信，相望未免马牛风。
耘云钓月平生事，我亦谋归古歙中。
正月十四日大雪上信国公冢
赵文（宋代）

共出长汀恰此朝，荒山露宿草萧萧。
如今踏雪来看冢，回首当时未寂寥。
兵火
孙锐（宋代）

胡马倏南侵，膻尘夜犯心。
丧鱼索枯肆，倒屣问焦琴。
狼烟乘惨势，鬼燐带愁吟。
庐舍人无几，还家何处寻。
重次龚子辉平塘韵三首
陶梦桂（宋代）

梦觉归来涉旧园，共寻幽事有梅仙。
乍穿绿竹教成径，莫踏苍苔破却钱。
再题惠山园八景 其三 就云楼
弘历（清代）

深登每思憩，因迥得杰构。题额乃就云，云亦每相就。

荟蔚荡胸腋，叆靅润襟袖。丰隆有奇货，谷神宛可售。

莫谩拟虞廷，名实讵胥副。
彭城戏马台集诗
刘义恭（南北朝）

骋骛辞南京，弭节憩东楚。懿蕃重遐望，兴言集僚侣。

于役未云淹，时迁变溽暑。眷恋江水流，回首独延伫。
梅
张縯（宋代）

向来懒不赋梅诗，禅榻忘机鬓已丝。
月户忽逢双玉立，春风又见一年期。
楼高缥缈明霜影，竹冷横斜浸雪枝。
尚笑閒尘除未尽，暗香犹著梦魂知。
送亚卿黄先生归湖湘
苏仲（明代）

四纪功名史笔香，老年犹记石田荒。江山万里辞明主，行李半挑归故乡。

溪上正逢鲈脍美，篱旁迎笑菊花黄。知君不是陶弘景，也爱松风一枕凉。
偈倾一百六十九首
释智朋（宋代）

柏山高，秋风高。
打失登山屐，吹落炙脂帽。
应节应不及，登高登不到。
饮于梅山弟家醉书八首其六·示圣涯侄
陈著（宋代）

年少心怀早可人，酒边一笑见真醇。
但见此日涵濡去，更把诗书沃此身。
晦日重宴
韩仲宣（唐代）

凤苑先吹晚，龙楼夕照披。陈遵已投辖，山公正坐池。

落日催金奏，飞霞送玉卮。此时陪绮席，不醉欲何为。
大风吟
孔平仲（宋代）

昨宵月晕大如轮，邪气来逼金波浑。嫦娥怨泣帝所闻，飞符北方起风神。

声如驱涛洗阴云，欲以快意乃自昏。纷纷欲尽江南土，散作弥天万里尘。
和毛维瞻郎中见寄
范纯仁（宋代）

高贤烦出使，妙柬盖从中。红旆临江浦，牙樯列岸枫。

颁条苏旧俗，吊古访遗宫。令信遗文简，刑平狱户空。

九重天眷异，千里物情通。识面烟波际，论心气类同。

断金捐畛域，倚玉愧蒿蓬。别思知何似，秋云日夜东。
穿破衲赞
释居简（宋代）

针短线难穿，闲拈当负暄。不须嫌破碎，提起自完全。
幸白鹿观应制（一作郑愔诗）
崔湜（唐代）

御旗探紫箓，仙仗辟丹丘。捧药芝童下，焚香桂女留。

鸾歌无岁月，鹤语记春秋。臣朔真何幸，常陪汉武游。
泮林春意和邑庠师李希贤先生韵 其三
缪琏（明代）

数仞宫墙礼乐区，洋洋儒教遍名都。溪梅破玉年光换，庭草留芳春意敷。

酒兴每邀花下月，诗情多寄柳边湖。堪誇一代斯文盛，洙泗渊源有远模。
吊黄侍中观用痴山皖伯台韵
章钟亮（清代）

明诏建文颁，亲藩尚恃蛮。龙孙何处去？燕子忽飞还。

命付长流水，魂依故国山。夫人有遗石，迹渍血痕殷。
蝶恋花
黄裳（宋代）

人逐金乌忙到夜。不见金乌，方见人闲暇。天汉似来尊畔泻。须见闲暇欢无价。

银色满身谁可画。两腋风生，爽气骎骎马。待入蟾宫偷造化。姮娥已许仙方借。
送澧州治中王伯颜征蛮诗
成廷圭（元代）

大风吹沙扬飞云，五溪白昼缠妖氛。鼎民澒洞走无路，何人靖妖收奇勋。

捍城惟称纳太守，杀贼惟数王将军。将军行年未五十，上马挥戈勇无敌。

岛夷振动江水翻，日昃不令走一贼。将军亦是人中雄，一日过我淮之东。

腰间宝刀血不灭，提出歘忽生悲风。楼船载得诗千首，不羡黄金高北斗。

刻向武陵山上头，诗与英名同不朽。
祝英台近·驾扁舟
陈亮（宋代）

驾扁舟，冲剧暑。千里江上去。夜宿晨兴，一一旧时路。百年望了旬头，被人馋破，故纸里、是争雄处。怎生诉。欲待细与分疏，其如有凭据。包裹生鱼，活底怎遭遇。相逢樽酒何时，征衫容易，君去也、自家须住。
上施内翰
刘迎（金朝）

十年不见建安公，草木依然臭味同。赖有酒尊烦北海，可无香味礼南丰。

天墀礼乐三千字，海国鹍鹏九万风。正以高轩肯相过，免教书客感秋蓬。
过显济庙前石矶竹枝词二首
杨万里（宋代）

石矶作意恼舟人，束起波涛遣怒奔。
撑折万篙浑不枉，石矶嬴得万余痕。
送张道者
贾岛（唐代）

新岁抱琴何处去，洛阳三十六峰西。

生来未识山人面，不得一听乌夜啼。
往逸村雪中上船
张镃（宋代）

东皇喜我出，恐无赋诗题。
夜呼姑射仙，尽把雪覆泥。
迎晨倚户观，冻雀恋树栖。
霙疎杂霰湿，未暇未高低。
体物非所长，意荡著语稽。
收兴入舆幔，护寒拥裘绨。
迢遥下豀步，登舟藓桥西。
摇兀略坐定，舻声已缘堤。
客船与渔篷，渐远离排挤。
皓色山上见，素光水中迷。
隔路望小家，绯桃篠枝齐。
茅檐果自乐，何必深堂闺。
春郊正须游，带酒寻村难。
和凶监寺玉簪花
刘过（宋代）

得得寻芳听自由，名花先占八分秋。
鹭鸶折股晚风冷，姑射遗簪胜地幽。
霜叶皱痕罗扇薄，香苞破处雪衣柔。
一瓶一钵休岑寂，骑鹤腰钱岂易谋。
读书杂言
陆游（宋代）

书亦何用于世哉，圣人之言如造化，巍巍地辟而天开。

渊源虞唐至周孔，黄河万里昆崙来。天不使诸儒为战国血，又不使六艺为亡秦灰。

豁如盲瞽见皦日，快若聋聩闻春雷。插空泰华起突兀，垂天云汉森昭回。

奈何后世独不省，顾舍夷路趋邛郲。不知开眼蹈覆辙，乃欲归罪车轮摧。

福有基，祸有胎，一朝产祸吁可哀。
次韵和钱君倚同司马君实二学士见过
梅尧臣（宋代）

府僚忽方驾，乃知决讼余。
大尹不苛察，群吏不牵拘。
尝称二三贤，助治无偏隅。
新晴乘此凉，行行过我居。
何以延君子，唯有满床书。
何以解君颐，淡句无足娱。
何以留尹久，灯烛已照涂。
登车莫言远，驺从美且都。
夹道行人止，按辔宁驰驱。
我老焉所羡，送子立踌躇。
咏岛
薛能（唐代）

孤岛如江上，诗家犹闭门。一池分倒影，空舸系荒根。

烟湿高吟石，云生偶坐痕。登临有新句，公退与谁论。
秋夕楼居
吴融（唐代）

月里青山淡如画，露中黄叶飒然秋。

危栏倚遍都无寐，只恐星河堕入楼。
满江红 其四 余以词为石湖寿，胡长文见和，复用韵谢之
丘崇（宋代）

冠盖吴中，羡来往、风流二老。谈笑处、清风满座，倡酬不了。

琪树相鲜昆阆里，玉山高并云烟表。叹□时、顿有古来无，功名早。

膺帝眷，符梦兆。为国镇，腾光耀。更宁容秀野，醉眠清晓。

麟组已联方面重，衮衣行接天香绕。许畸人、巾履奉英游，荣多少。
夜起有感
方回（元代）

古人所愿为，莫若言事官。
前后五百辈，风节何索然。
士所甚荣五，草诏登金銮。
缪妄或预选，文章何足传。
又如相人国，操秉中书权。
奸邪杂庸懦，覆餗鼎实颠。
代天分百工，设此三要职。
我虽幸登名，三不践其一。
尝叨台谏命，大臣阴见柅。
击搏非所能，甘受一麾斥。
于时已溃乱，竟不保宗祏。
论罪诛枯{左骨右比}，孰可付史笔。
星河夜西流，看天徒叹息。
南歌子
张元干（宋代）

远树留残雪，寒江照晚晴。分明江上数峰青。倚槛旧愁新恨、一时生。

春意来无际，归舟去有程。道人元自没心情。楚梦只因沈醉、等闲成。
明妃曲
白玉蟾（宋代）

行行莫敢悲，一死复千怨。
脱身歌舞中，姊姒不足恋。
蛮帐紫茸毡，虽卑固不贱。
昔在后宫时，几见君王面。
君王有凤偶，不数芹边燕。
傥曾赐御览，岂为画所幻。
粉黛相嵚巘，亦惧人彘变。
但念辞乡国，远适堪慨叹。
此时汉无策，聊塞呼韩愿。
非无霍嫖姚，两国虑涂炭。
欲宽公卿忧，只影非所羡。
敬将金缯行，不觉泪珠溅。
请行安得辞，心心存汉殿。
所怜毛延寿，既杀不可谏。
马蹄蹴胡尘，晓月光灿灿。
悽怆成琵琶，千古庶自见。
他时冢草青，汉使或一奠。
偈颂八十五首
释妙伦（宋代）

秋山色老，秋树叶零。
秋云影乱，秋水波澄。
伸手缩手，取之不得，
开眼合眼，视之无形。
五湖衲子，披披搭搭，
哆哆和和。那进而秤量，
者边匹瑞。瑞岩老汉却不敢与之较重较轻，
斤两分明。
芙蓉
邵清甫（唐代）

三秋犹解强颜红，绝好清晨风露中。
不许涉江入错认，凌波著土两家风。
夜坐和成太常 其一
余阙（元代）

片月生碣石，微光挂玉弓。秋河空窈窕，遥映建章宫。

哀鸿知时节，南飞正匆匆。感君思亲味，恻恻此心中。
蓟丘墨竹歌为克隽李兵曹赋
刘崧（元代）

蓟丘墨竹妙天下，海国中州重声价。事往云流五十年，孙子兵曹更潇洒。

昨来相见浑河东，身骑官马行匆匆。从君早怀壮士志，将命绰有前贤风。

当家谱竹精形类，倾轶湖州出清致。缣绢磊落动千古，翰墨晶荧照三世。

自云真迹世已讹，后来作者俱不多。空庭月落见修影，绝壁秋风闻振珂。

我家江南竹林里，与竹同游同卧起。一从北向感飞蓬，却爱横梢写生纸。

划纸落笔生萧骚，秀色娟娟真凤毛。蓟丘风节慎操励，看尔腾踔青云高。
交韵叶成父尚书见留之什
李弥逊（宋代）

山外孤权出寸岑，营巢其下一权深。
久从泛宅浮家伴，未遂穿权渡水心。
百里跻攀方着屐，十年交旧欲分襟。
西风落日非无恨，归卧桑榆惜雨阴。
轮差祝圣所拈香
施枢（宋代）

几度来游几赋诗，又因将命到灵芝。
三呼祝了君王寿，偷眼湖光立片时。
无题
张祥鸢（明代）

不见当年团扇郎，双垂红泪湿流黄。
楼空燕子怜无主，剩有歌尘在画梁。
会稽绝句三首
曾巩（宋代）

花开日日去看花，迟日犹嫌影易斜。
莫问会稽山外事，但将歌管醉流霞。
舟中追和张功父贺赴召之句
杨万里（宋代）

两岁千愁寡一欣，故人多问谢张君。
又瞻东阙阙前月，只负南溪溪上云。
宾日扶桑遭圣且，客星钓濑愧天文。
人生离合风前叶，聚首亡何复离群。
京兆杜婴大醇能读书其言近庄其为人旷达而廉
王安石（宋代）

叔度医家子，君平卜肆翁。
萧条昨日事，彷佛古人风。
旧宅雨生菌，新阡寒转蓬。
存亡谁一问，嗟我亦穷空。
春行
方岳（宋代）

藓石阑干一欠伸，垂杨无力不禁颦。
清明此去几何日，燕子未来谁可人。
病起不知双鬓雪，雨中老却一分春。
西山云卧蕨拳紫，待约溪翁饱食新。
雨后虚堂夜坐次方东轩参政韵
蒲庵禅师（明代）

紫芝岩下寺，淡泊偶同居。
身老计从拙，心亲迹任疏。
扫花风定后，题竹雨凉余。
时得论清赏，篝灯夜榻虚。
送僧
释居简（宋代）

泼包打了诸方去，弗向诸方竖点头。倔强如斯今几个，罗笼不住听渠休。
冬景八首 其六
黄文仪（清代）

烟锁寒山睡未醒，鸟飞绝迹悄无声。遥看零落疏林外，犹带苍红石发萦。

雨雪霏霏催岁暮，梅花泛泛迫诗情。年来世事浑忘却，重订江鸥旧日盟。
太傅相公以东观庭梅西垣旧植昔陪盛赏…伏愧斐然
徐锴（唐代）

静对含章树，闲思共有时。香随荀令在，根异武昌移。

物性虽摇落，人心岂变衰。唱酬胜笛曲，来往韵朱丝。
颂十玄谈·达本
释印肃（宋代）

却叹回时鬓似霜，眉毛眼睫放毫光。
从前无理今皆道，笑指泥途七宝装。
雨中北轩
刘敞（宋代）

草树朱明晚，云霓白日颓。幽居谁与适，山鸟独无猜。

蠹实危将堕，衰花冷自开。秋光殊不意，顿入眼前来。
先天易吟三十首
方回（元代）

六爻六画后，六位六虚中。
此处曾着眼，玄哉无极翁。
丁卯仲春入五羊黄元卿陈太素两国学招集太素海上亭时太素欲为余决东官卜筑之策
张萱（明代）

移家来自展旗峰，越秀东褊一径通。绕槛池连珠海涨，窥帘山倩白云封。

多君好客频投辖，老我寻春独杖筇。安得千金买同里，诗盟酒社日从容。
船晓
周紫芝（宋代）

瞑鸟惊飞急，孤舟犯晓行。柂牙侵月白，帆腹受风轻。

云破千峰出，秋随一雨生。倚樯谁共语，蓬首看参横。
如梦令 春晚
许德蘋（清代）

只恐东风归骤。花下留伊杯酒。一树小桃红，已觉妖娆非旧。

知否。知否。天意恼人消瘦。
吴于逵载酒偕粤中词人三十辈同集小斋
邝露（明代）

药圃坛西有敝庐，荜门深柳枉琼琚。顽民清世仍依邑，旧史名山不废书。

衰鬓每悲黄叶改，落英宁放绿樽虚。狂来金涧探泉脉，欲控仙人锦鲤鱼。
登齐云楼
章宪（宋代）

飞楼缥缈瞰吴邦，表里江湖自一方。曲槛高窗云细薄，落霞孤一水苍茫。

固知兴废因时有，独觉江山共古长。回首中原正愁思，不堪残日半规黄。
竹米行
陈造（宋代）

竹君亢宗擅楚墟，一一修耸山泽臞。
风流秀整与世殊，楚俗食泽皆尔须。
薪之篱之且蘧篨，笲筥箱篚{上竹下觚}篮笯。
沟瓦厥祖羹其雏，随索斯获掇诸涂。
今岁麦秋旱岁馀，得麦仅足偿官租。
竹君悯农如士夫，著花结实千林俱。
密砌玉粒缀旒珠，株株撷取虽锱铢。
弥顷亘亩无闲株，硙磨蒸炊胜雕胡。
邻里乞索水火如，坐令颦蹙兴歌呼。
野叟好吉能分吾，香清而洌甘而腴。
此君行能不一书，此惠及物旋就枯。
摩顶放踵忘其躯，所学无乃墨者徒。
老子苟禄天之隅，袖手无策苏{娐去爪换旬}孤，
投匕三吧吾惭渠。
留别南徐故人
周贺（唐代）

三年蒙见待，此夕是前程。未断却来约，且伸临去情。

潮回滩鸟下，月上客船明。他日南徐道，缘君又重行。
宝林寺六景 其五 闻经石
释性晓（明代）

无论晨钟午磬时，堂前惟恐听经迟。世间那有痴如石，住在深山已不痴。
自麻仙至笔架道中作
黄石翁（元代）

三步五步歇，六日七日晴。岂不念我归，春色相送迎。

前宵社酒散，行将返清明。红紫小零落，嘤嘤相和鸣。

丛薄山矾花，玩之有馀馨。亦欲寄所思，归鸿已宵征。

悠悠不可极，恻恻难为情。荒荒谁与语，脉脉曳杖行。
次韵参寥子寄秦少游三绝时少游举进士不得
释元净（宋代）

得失秋毫久已明，不须闻此气峥嵘。
何妨却伴参寥子，无数新诗咳唾成。
高宗郊祀前朝享太庙三十首 其二十六 还位用《乾安》。
郊庙朝会歌辞（宋代）

帝既临享，步武鸣鸾。陟降规矩，颙昂周旋。登歌一再，典礼莫愆。

神之听之，祉福绵绵。
南乡子（中秋不见月·中吕宫）
张先（宋代）

潮上水清浑。棹影轻于水底云。去意徘徊无奈泪，衣巾。犹有当时粉黛痕。

海近古城昏。暮角寒沙雁队分。今夜相思应看月，无人。露冷依前独掩门。
雨中宿石帆山下民家
陆游（宋代）

老觉山行倦，闲便水宿幽。
雨泥看放鸭，烟草听呼牛。
盘箸烦频劝，窗扉喜小留。
余年竟何事，高枕送悠悠。
红茶花
司空图（唐代）

景物诗人见即夸，岂怜高韵说红茶。

牡丹枉用三春力，开得方知不是花。
和曾竑父光孝佳句
曹勋（宋代）

使君幽讨遍禅林，名动三台殿阁清。
稍赋诗章回好色，坐令草木有佳声。
政须膏泽随轩至，未碍隼旟冲雨行。
争写雄文惟恐后，喜兼和气满重城。
送建宁倅林太博用后村韵二首 其一
林希逸（宋代）

清班早见扬休立，自诡俄为九仞翔。教雨久沾儒馆下，屏星还照建溪傍。

助行好事趋铃阁，课了康功向玉堂。禹锡文章终得力，吾侪觕细要更尝。
桐庐县作
韦庄（唐代）

钱塘江尽到桐庐，水碧山青画不如。白羽鸟飞严子濑，

绿蓑人不季鹰鱼。潭心倒影时开合，谷口闲云自卷舒。

此境只应词客爱，投文空吊木玄虚。
句 其四
林希（宋代）

江声远落西岷外，山色都横北固前。
兴州看月上
张嵲（宋代）

城下沧波去不停，城头吹角作边声。
去年此夜深闺月，今向兴州山上明。
告春亭 其一
朱翌（宋代）

一丈宽锄地，三重密盖茅。分封鸥鹭境，拾翠芰荷坳。

正尔宾中主，居然国外郊。老来俱倒置，营圃不营巢。
送迹删上人入西宁 其一
何绛（明代）

偶辞僧伴逐閒云，锡杖西飞访隐沦。莫向崧台台下过，山川如旧易伤魂。
和淮南李相公夷简喜平淄青回军之作
鲍溶（唐代）

横笛临吹发晓军，元戎幢节拂寒云。搜山羽骑乘风引，

下濑楼寒背水分。天际兽旗摇火焰，日前鱼甲动金文。

马毛不汗东方靖，行见萧何第一勋。
风入松 旗亭小饮同檗子、亦友、方虎、雪客、古直、法乳
徐釚（清代）

青春游侠去江东。六博场中。旗亭对酒花如雪，当垆侧、烂醉吴亭。

指点绿杨蘸水，赢他紫马嘶风。

伟长文笔少瑜工。燕市相逢。吹箫击筑悲歌里，谁怜惜、爨后枯桐。

只有石头周顗，典衣埋骨堪从。
野路见棠梨红叶为斜日所照尤可爱
宋祁（宋代）

叶叶棠梨战野风，满枝哀意为秋红。
无人解赏如丹意，抛在荒城斜照中。
龙渊
何耕（宋代）

门前大江河渺漫，昔人饮牛水为乾。
水乾龙逝亦其理，近在咫尺聊泥蟠。
鱼暇玩侮娬獭笑，纵有灵怪谁当看。
德人问舍压我境，便尔筑室相遮栏。
坐令异类皆屏伏，恃有此耳差少安。
却纡朱绂去监郡，遣我守舍良独难。
昨来过门恍如梦，龙致此语催归鞍。
先生不信反不笑，谓我饶舌狂丰干。
次韵宇文德蒙春日道中二首
郭印（宋代）

马上花明眼，宁知道路遐。
山横千百岭，人住两三家。
绿皱吹春水，红舒抹晓霞。
个中佳趣在，何事苦咨嗟。
雅志小饮适宽仲送相州法酝并竹萌同至
姜特立（宋代）

相州昼锦堂厨酝，卫国淇川岸竹萌。
二物烦君走分饷，时哉乘兴倒瑶觥。
禅人并化主写真求赞
释正觉（宋代）

眉下眼深，额上骨隆。
说禅口窄，受道心空。
闲闲无伎俩，默默有家风。
片月濯磨秋更白，百华点染春能工。
句
刘镗（宋代）

月下有闻思望市，山中无曲舞胎仙。
一时
郭之奇（明代）

春光九十尽愁思，春去愁留又一时。曼绿遥分湘水面，残青犹染秀山眉。

楝风梅雨休交妒，柳浪松涛忽共吹。寄语衡阳归北雁，炎州亦有向南枝。
金丹诗四十八首 其四十六
张继先（宋代）

静坐焚香念念中，念中须见己形容。生成本藉铅中汞，变化端由火里龙。

二八莫辞频采造，一三还用苦交冲。此中有路通天去，可把尘踪继赤松。
寄郑山人若庸
王世贞（明代）

平台宾从怅离群，岁晏鸿书喜乍闻。太守可题通德里，故人谁是信陵君。

邺中玄醴寒于水，稷下雄谈逞似云。俱道少年输济胜，青囊肘后若为分。
送篆文生
王立道（明代）

吴客偏多艺，君能解古文。鸿都初待诏，燕市忽离群。

科斗舟迎字，凫鹥沙漾纹。相看俱得意，宁惜去来勤。
太常乐章三十首其五皇帝酌献第一室奏大善之
杨亿（宋代）

肃肃艺祖，肇基洪源。
权与光大，燕翼贻孙。
载祀憔永，庆流后昆。
威灵在天，顾我司存。
一剪梅 含章殿
吴绮（清代）

碧砌红窗逐岁新。花也宜春。人也宜春。瑶姬轻点额黄匀。

睡也含颦。醒也含颦。

宝殿而今起绿尘。见也伤神。闻也伤神。玉台无复囗梁云。

忆也谁论。恨也谁论。
送张能父天定赴瑞州教二首 其二
王迈（宋代）

太学穿杨巧，青春斫桂荣。心灯传老宿，文印授诸生。

德履华嵩重，襟期玉雪清。君王他日问，张姓复其名。
龟潭二首 其二
孙觌（宋代）

蜗舍三间小，龟泉一勺甘。楞严浑不看，弥勒久同龛。

潭影千峰倒，云梢万木参。岩花自无主，红雨落毵毵。
挽乔民瞻
王洋（宋代）

世德书青史，荣名在本朝。
如何元士葬，不得大夫招。
惆怅空萧瑟，秋风正泬寥。
遥看古原上，松柏暮萧萧。
菩萨蛮（送太夫人就养南安）
郭应祥（宋代）

佳辰昨日传筒黍。今朝重把离觞举。别驾奉安舆。前呵方塞途。

庞眉真寿相。两处交迎养。庾岭到星沙。风光属一家。
立春和卢星野方伯韵杂兴 其六
霍与瑕（明代）

春来馀十日，日日雨霏霏。海上鲸波恶，天边雁信稀。

入市黄花贱，回潮白蟮肥。浊醪还可醉，莫问羽书飞。
次韵王子钦妙觉新居
孙觌（宋代）

苔花带雨上秋床，攲枕无人午梦长。愁极俱凭诗可遣，忧深唯有酒能忘。

窥人谷鸟匆匆语，扑马岩花细细香。袖手莫夸穷事业，试将斗酒换西凉。
鸣水洞辞
王炎（宋代）

艾之西兮汨之原，山石划断兮穹巅而崭岩。
瀑流下注兮，其上绝而为亹。
有蛟有龙兮，伏而不怒。
雷鸣崖下兮，穷年风雨。
谁斧凿此云根兮，遗予以罍洗。
松有樛枝兮，屋之深深。
苔藓斑斓兮，织缋以为茵。
觞酒于上兮听潺湲。西峰衔日半规兮，
徘徊犹未忍旋。予欲緪朱丝兮，
节清音而度曲。招玄鹤使舞兮，
醉予醽醁。有玉韫椟兮幽人之轴。
秋兰之佩兮芙蓉之服。瘦石寒泉兮矢其弗告。
四墉无隙兮巘崿青青。白云漠漠兮截洞口以为扃。
轮鞅莫来兮无伤我清。不执券而兼并兮莫予与争。
舟夜即事
王安石（宋代）

火炬临遥岸，余光照客船。
水明鱼中饵，沙暖鹭忘眠。
感概无穷事，迟回欲晓天。
山泉如有意，枕上送潺湲。
古乐府
释斯植（宋代）

青云千里心，白鹭一点雪。
谁将玉笛吹，吹下关山月。
拟寒山寺 其五
释怀深（宋代）

佛以真实口，说法无虚谬。人天常诵持，龙神知护祐。

施食放生命，决定报长寿。过酒与僧尼，后世必无手。
寄胡灵之
元稹（唐代）

早岁颠狂伴，城中共几年。有时潜步出，连夜小亭眠。

月影侵床上，花丛在眼前。今宵正风雨，空宅楚江边。
和宋永兄咏荔支用东坡刑字韵四首
黄公度（宋代）

枝头血色万年萍，错落横天粲彗星。
昔日杨姬劳走驿，一时王姥欲俱刑。
浪传石蜜来他域，巧似珊瑚出涨溟。
仙种世传工益寿，饱尝端胜卫生经。
淳熙七年春帖子·光尧寿圣宪天体道性仁诚德
崔敦诗（宋代）

欲识春囘处，长生大帝家。
万年枝耸翠，千岁果开花。
嬴国
孙觌（宋代）

大国侯王后，高门将相家。欲知天作合，故遣寿无涯。

梦泽萍如斗，仙山枣似瓜。鹤林花老去，归路蹑青霞。
通州杂诗
程可中（明代）

涔涔山雨暗，漠漠海云长。
价踊鱼虾市，田荒雁鹜场。
檐风晞素发，篝火炙匡床。
传说佳公子，无由过卖浆。
偶题
孙奇逢（明代）

程日多清课，操功不厌深。看云消妄相，调鹤息机心。
送张子高归延平
谢枋得（宋代）

乱世读书少，前人教子难。
青灯尝合席，红叶趱归鞍。
梅自知春近，松应耐岁寒。
楼高新月好，后夜与谁看。
素梅 其五
王冕（元代）

五云缥缈隔蓬莱，仙子吹箫月下回。
转首不知春几许，霜花如雪满瑶台。
王将军
方干（唐代）

大志无心守章句，终怀上略致殊功。保宁帝业青萍在，

投弃儒殊绛帐空。密雪曙连葱岭道，青松夜起柳营风。

将星依旧当文座，应念愚儒命未通。
孤雁
鲍当（宋代）

天寒稻粱少，万里孤难进。
不惜充君庖，为带边城信。
宫词 其十四
花蕊夫人徐氏（唐代）

修仪承宠住龙池，扫地焚香日午时。等候大家来院里，看教鹦鹉念新诗。
忆少年
佚名（宋代）

雕戈偃玉塞清明。道德洽和平。龟畴凤柙，腾实飞英。岱畎让功成。汾水上、寅辂銮声。荐精诚。仙宇玉为京。圭洁奉高明。瑶山银榜，固国本丕闳。诏公卿。绵蕝殉舆情。
稽阳位，报本郊坛畤，助祭俨簪缨。祖宗配侑，朱燎晶荧。百礼备丰盈。答天地、用厚怀生。泰黎氓。千畿先润泽，万宝尽开荣。龙沙日窟，文轨永来并。保嘉享，史册焕鸿名。
云边偶成 其二
顾逢（宋代）

达者由来少，机心肯暂停。几家才富贵，中道又凋零。

白发人间宝，黄金水上萍。无钱陶靖节，醉眼不曾醒。
偈颂一百二十三首
释崇岳（宋代）

今朝正月半，举个旧公案。
一灯百千灯，千人万人看。
百草头边，威音那畔。
相逢若是个中人，终不随他光影转。
鸿雁生塞北行
戴良（元代）

鸿雁何从来，千里度江湘。当春既北飞，涉秋复南翔。

岂不念乡塞，所至逐炎凉。客子别家久，遥遥征路长。

朝游齐鲁国，暮行吴越乡。何思拔泰茅，惟忧系否桑。

壮心移岁华，徂貌委年霜。蓬飞绕本根，蕖落恋旧房。

此邦虽乐土，故乡焉可忘。
排衙石
蒋之奇（宋代）

怪石如排衙，罗列亭两畔。森森整旌纛，岌岌峨冠弁。
初寒无衾买纸被以纾急作四绝
赵蕃（宋代）

度夕阴风吹扊扅，布衾如铁念娇儿。
夜来例拜奇温赐，但觉安眠晓不知。
导引·炎精凿乾
佚名（宋代）

炎精凿乾，正统膺瑶历。万宇归神德。以圣继圣三后，光声明、扬典则。天清日润莹玉泽。华殿辉金碧。宸心思孝仙驭，三灵休、绥万亿。
朝中措·朝来和气满西山
陈三聘（宋代）

朝来和气满西山。拄颊小阑干。柳色野塘幽兴，梅花纸帐轻寒。三杯淡酒，玉腴蔬嫩，青缕堆盘。细写池塘诗梦，玉人翦做春幡。
朗上人院晨坐
许浑（唐代）

簟凉襟袖清，月没尚残星。山果落秋院，水花开晓庭。

疏藤风袅袅，圆桂露冥冥。正忆江南寺，岩斋闻诵经。
挽刑邦用
孙应时（宋代）

十载潜心学有方，韬藏曾不露锋鋩。
前途万里能脂辖，此志伤君死未忘。
偈二十七首 其二十
释绍隆（宋代）

百鸟不来春又暄，凭栏溢目水如天。无心还似今宵月，照见三千及大千。
次龙吟寺壁间韵
赵汝育（宋代）

解鞍游古寺，夕照满疎林。
雨过山如画，风生竹解吟。
龙眠秋水静，豹隐暮云深。
唤醒游仙梦，数声何处碪。
集喜二首
岳珂（宋代）

鹊噪庭前木，蛛翻檐畔围。
双莲瑞明月，万柳舞晴晖。
宿鹤迎风袂，盟鸥认雪衣。
物情同一喜，应为主人归。
赠关彦长
陈师道（宋代）

少年初识字，已诵子虚赋。
尝疑天上人，已离人间去。
蹉跎二十年，久自叹迟暮。
倦游梁宋间，郤踏江湖路。
此地始逢君，秋阳破朝雾。
白首鬓毛新，青衫颜色故。
问君胡为然，竟坐文字误。
人事久难知，高才常不遇。
论人较贤智，富贵宁在数。
不见竹林诗，山王俱不与。
湖塘发高兴，山林有佳处。
迨此闲暇时，观游莫辞屡。
功名如附赘，得失何用顾。
但当勤秉烛，长愿随杖屦。
奉和子瞻内翰见赠长韵
王诜（宋代）

帝子相从玉斗边，洞箫忽断散非烟。
平生未省山水窟，一朝身非心茫然。
长安日远那复见，掘地宁知能及泉。
几年漂泊汉江上，东流不舍悲长川。
山重水远景无尽，翠幕金屏开目前。
晴云幕幕晓笼岫，碧嶂溶溶春接天。
四时为我供画本，巧自增损媸与妍。
心匠构尽远江意，笔锋耕偏西山田。
苍颜华发何所遣，聊将戏墨忘余年。
将军色山自金碧，萧郎翠竹夸婵娟。
风流千载无虎头，於今妙绝推龙眠。
岂图俗笔挂高咏，从此得名因谪仙。
爱诗好画本天性，辋口先生疑宿缘。
会当别写一匹烟霞境，更应消得玉堂醉笔挥长篇。
和秀峰 其一
释慧空（宋代）

白马驼经弄玉蹄，云中归去不曾迷。从今大事因缘毕，坐听河声流向西。
过凤县简主簿徐敏
程本立（明代）

城门人迹没蒿莱，城上青山四面开。土物只看鹦鹉卖，邑人空说凤凰来。

三年簿领心如水，十岁儿童瘿似杯。赋得诗成写厓石，欲留姓字刻苍苔。
秋意
韩淲（宋代）

秋意不堪老，宦情惟自悲。萧萧风雨中，吟哦漫寻诗。

古来骚雅士，常恐归计迟。此事不难办，无语王谢儿。
次韵答致政赵少师感怀
韩琦（宋代）

羡公朝夕挹浮邱，应笑吾曹窘若囚。尘外有谁攀逸驾，壶中何处著闲愁。

心休已得天真乐，身退犹存国事忧。积善由来神所劳，坐膺全福不须求。
浯溪
周世南（宋代）

壁立石青苍，邻溪复枕江。
刊铭传不朽，文笔老无双。
怪树森圆幄，□□寄口幢。
奇踪口异景，□□□□口。
妙觉山用老溪宝叶二僧韵
胡仲弓（宋代）

庵居天半壁，古道拟山阴。
风劲松须落，石高泉眼深。
钟声清嶂合，幡脚翠岚侵。
二妙堪名世，诗人曾赏音。
泥溪驿中作
石介（宋代）

山驿萧条酒倦倾，嘉陵相背去无情。
临流不忍轻相别，吟听潺湲坐到明。
次韵元中芭蕉轩
周紫芝（宋代）

道人悟无生，开轩有深意。是身如芭蕉，妙语良默契。

婆娑坐芳丛，聊复此游戏。秋风鸣环佩，晓露湿苍翠。

闭窗得阴多，凉簟惊雨细。索句清梦馀，时能助幽思。

我亦个中人，平生会佳致。此乐倘见分，杖策时一至。
咏史下·司马温公
陈普（宋代）

矩步规行范古今，山樵野牧共讴吟。
荷衣兰佩通身是，却看离骚不入心。
临安别余求之
裘万顷（宋代）

长安车盖喜如云，邂逅惟君是故人。风月满怀情洒落，珠玑撒纸句清新。

携来客里一尊酒，洗尽湖边十里尘。富贵功名丈夫事，别离无用泪沾巾。
淮村八景 其三 浯水澄清
赵完璧（明代）

奫泫何清澄，上彻太虚明。纤云不敢翳，万古谁能并。

惟有孤贞契心骨，波澜不为生倏忽。如何独漉水中泥，水深月暗行人没。
僧房听琴
李龏（金朝）

帝乡群侣杳难寻，禅思何妨在玉琴。红叶间飘篱落迥，几曾牵破别离心。
寿汪思云室余孺人七十
陆深（明代）

越山高处入青云，仙里华堂启寿尊。日映萱庭花晚翠，风含椿树露朝新。

筵开绿醑重茵席，帘锁斑衣五色文。从此耋龄垂庆节，会看花诰玉楼春。
恋绣衾
朱敦儒（宋代）

木落江南感未平。雨萧萧、衰鬓到今。甚处是长安路，水连空、山锁暮云。

老人对酒今如此，一番新、残梦暗惊。又是洒黄花泪，问明年、此会怎生。
吊熊飞将军六首 其六
彭絅（明代）

山河飘泊水流淙，万里君臣共一艭。肉食谁能支北虏，草茅公独奋南邦。

已知运去中原陷，未肯身为左衽降。回首康王能渡马，滔滔流恨满长江。
朱新仲自韶州寄灵寿杖并诗次韵答之
汪藻（宋代）

苔渍岚侵几百秋，诗仙寄我海南州。携来应自滇池国，得处还因博望侯。

吹烛会寻延阁老，挂钱肯学饮家流。杖兮莫便为龙去，扶取衰翁老故丘。
红林檎近
陈锐（清代）

秋色已潇洒，客心方郁陶。宿莽带城郭，长风送江皋。

我欲凭虚带领，上览紫极金霄。邈然孤鹤与翱。群仙答笙璈。

汗漫徒快意，冷落且登高。英雄出手，当筵祇合持螯。

任红桑成海，苍云变狗，洞庭歌阕浮大瓢。
梅林分韵得作字
吕商隐（宋代）

一树知独秀，十里方出郭。
江流浩清冷，露气凝凄薄。
胡为此行色，疲马外踊跃。
玄冥正擅令，植物困摇落。
喜见南北枝，粲然秀冰壑。
千林色辉映，百库存香旁礴。
首破春风荒，独傲清雪虐。
坐令芳信传，芬菲到群萼。
如一君子信，茹连俱有托。
相期饮此意，浩荡放杯酌。
更应护攀折，嘉实须攀折，
嘉实须若若。终收调鼎功，
进雪诗
徐铉（宋代）

欲使新正识有年，故飘轻絮伴春还。近看琼树笼银阙，

远想瑶春带玉关。润逐麳麰铺绿野，暖随杯酒上朱颜。

朝来花萼楼中宴，数曲赓歌雅颂间。
逢源堂
程公许（宋代）

务学有彝训，左右逢其原。后生巧穿凿，末派迷本源。

世不有先觉，谁当警群昏。佩衿来于于，千古师道尊。
古兴十六首 其十六
沈辽（宋代）

畴昔一梦还，强忧亦强喜。残息若少延，视今谅亦尔。

何为有得失，宁非为物使。长哂王潜夫，区区论天咫。
四月二日 其四
韩淲（宋代）

间或僧人到，閒常羽客过。启玄疑恍惚，谈妙欲云何。
寄怀聂章羽
刘荣嗣（明代）

惆怅天边一雁遥，溯风独立影萧萧。
生平畏事思缄口，近复贪眠懒折腰。
悔不当年安鄙贱，却怜垂老愧渔樵。
岁寒倍忆丘樊好，羡尔身名共寂寥。
水调歌（次方时父癸卯五月四日）
赵以夫（宋代）

竞渡楚乡事，夸胜锦缠头。湖光渌净，转胜雪浪舞潜虬。刚道琉璃宝苑，移作水晶珠阙，鳌顶出中流。一钓惊天地，能动此心不。

活千年，封万户，等虚舟。渺然身世，烟水浩荡一沙鸥。听得长淮风景，唤起离骚往恨，杜若满汀洲。相对老榕下，五月已先秋。
安公子·远岸收残雨
柳永（宋代）

远岸收残雨。雨残稍觉江天暮。拾翠汀洲人寂静，立双双鸥鹭。拾几点、渔灯隐映蒹葭浦。停画桡、两两舟人语。道去程今夜，遥指前村烟树。
游宦成羁旅。短樯吟倚闲凝伫。万水千山迷远近，想乡关何处。自别后、风亭月榭孤欢聚。刚断肠、惹得离情苦。听杜宇声声，劝人不如归去。
思道同晦甫春日过李氏园亭次思道韵
吕陶（宋代）

官暇频游览，春阑勿叹嗟。閒情寓文酒，好景付莺花。

笑语留长日，园林访几家。归途最喧塞，红烛数行斜。
送都官梁员外同年之江南转运
王禹偁（宋代）

月宫同岁取丹枝，次第飞翔侍玉墀。
出职未吟红药树，转官新入白云司。
使权繁重虽无暇，曹局清闲合赋诗。
不似谪官淮水上，鬓毛衰飒咏江蓠。
辑句招王国正四首
项安世（宋代）

青春欲尽急还乡，万里桥西一草堂。
富贵功名何足道，先生有道出羲皇。
真珠帘 栽竹
王质（宋代）

翠虬夭矫拿苍玉。飞来到、吾庐溪湾山麓。一笑忽相逢，更解包投宿。

北池之畔西墙曲，与主人、呼青吸绿。恨我，无天寒翠袖，共倚修竹。

每遇飞雪萧萧，更惊风摵摵，清标可掬。更与月同来，无半点尘俗。

冬有寒梅闲相伴，春亦有、幽兰相逐。香足。才露下霜飞，又有秋菊。
首夏
陆游（宋代）

乱山深处著柴荆，岸帻披衣露气清。
宴坐有书聊作伴，出游无客独题名。
阴阴密树花初尽，灩灩方池水已平。
几许人间堪笑事，今朝百舌顿无声。
送清漳护戎王中立
胡宿（宋代）

赋别匆匆涕泫然，七闽封堠接蛮烟。山长水远知何处，花落莺蛮又几年。

顾我青衫随吏牒，惜兄华发事戎旃。风波世路相逢少，肠断东归下濑船。
枯树
林景熙（宋代）

凋悴缘何事，青青忆旧丛。
有枝撑夜月，无叶起秋风。
暑路行人惜，寒巢宿鸟空。
倘留心不死，嘘拂待春工。
感述之ㄧ
张百熙（清代）

岛屿茫茫界，波涛汹汹秋。共传操铁舰，何以巩金瓯。

宿将徵杨仆，专征用武侯。华夷此天险，防禦要深谋。
遣怀
陆游（宋代）

暮年世事转悠悠，揽涕凄然类楚囚。
不道浑无排遣处，病观周易闷梳头。
出三城留别幕中三判官
刘复（唐代）

翔禽托高柯，倦客念主人。恩义有所知，四海同一身。

况皆旷大姿，翰音见良辰。陈规佐武略，高视据要津。

常愿投素诚，今果得所申。金罍列四座，广厦无氛尘。

留连徂暑中，观望历数旬。河山险以固，士卒勇且仁。

饬装去未归，相追越城闉。愧无青玉案，缄佩永不泯。
赠陈师道
黄庭坚（宋代）

陈侯学诗如学道，又似秋虫噫寒草。
日晏肠鸣不俛眉，得意古人便忘老。
君不见向来河伯负两河，观海乃知身一蠡。
旅床争席方归去，秋水黏天不自多。
春风吹园动花鸟，霜月入户寒皎皎。
十度欲言九度休，万人丛中一人晓。
贫无置锥人所怜，穷到无锥不属天。
呻吟成声可管弦，能与不能安足言。
赠殷山人
李远（唐代）

有客抱琴宿，值予多怨怀。啼乌弦易断，啸鹤调难谐。

曲罢月移幌，韵清风满斋。谁能将此妙，一为奏金阶。
题尤提举惠双莲二首
袁说友（宋代）

六月炎歊苦盛长，一枝遣伴北窗凉。
此花便合雄文记，拟为君书瑞应堂。
沐浴子
曹勋（宋代）

新沐莫弹冠，新浴莫振衣。
圣人贵同尘，贤者汩其泥。
夷齐立骏贵，感激歌采薇。
子真老谷口，岁晏无苦饥。
屈原怀独醒，沉湘谁与悲。
渔父随其波，所适安所宜。
君看侯门客，饥于纨袴儿。
赠阴阳训术吴琏
徐溥（明代）

羲和古历学，之子绍家传。仰视日星象，胸中具周天。

一朝膺鹗荐，簪绂成蝉联。昼行耀闾里，平秩归才贤。

功名此发轫，及时须勉旃。
辛未元夜访北兰澹公用宛陵和景彝闰腊省宿韵
管棆（清代）

云净空峦转玉绳，禅扉夜叩堕檐冰。春江渔火看无数，明月青山到几层。

远岸儿童喧小市，隔街荒庙斗绷镫。章江客舍逢元夕，踏冻城南访老僧。
观音精舍期邻几未至
韩维（宋代）

懒驱羸马傍朱门，来对只园寂寞春。
撩乱绕楼唯有燕，萧条垂箔更无人。
未回山简池头马，空愧陶公顶上巾。
留得清风满衣袖，为君吹尽鬓边尘。
冬日同三婶母夜绣
姚益敬（清代）

愁寂深闺岁向阑，绣床坐对一镫残。频添彩线知宵永，渐涩金针觉指寒。

楚楚花枝香满袖，娟娟霜月正当栏。几回饮罢还相谓，昼短工夫促较难。
与叶适正资长老同宿觉华山安福寺
邹浩（宋代）

觉华山下古禅宫，鼎足蒲团午夜同。但有鸡声替钟鼓，更无僧夜到帘栊。

真情迥出忘情外，多语都归妙语中。转首是谁南与北，庭前桧柏亦生风。
送寿昌曹明府
李频（唐代）

惠人须宰邑，为政贵通经。却用清琴理，犹嫌薄俗听。

涨江晴渐渌，春峤烧还青。若宿严陵濑，谁当是客星。
鸡笼山遇雨，留宿颜君云年陋园
洪繻（清代）

风雨四山来，山外开曙色。潮声吼如雷，海上犹深黑。

雨止风怒号，风鸣雨淅淅。开门望曙光，巨灯悬竿侧。

电气逼人青，林烟散天碧。我为候船来，望之心怵惕！

赖有贤主人，珍重慰羁□。远客夜不眠，毫光明满室。

宗悫万里风，宗炳五岳屐。□去指顾间，虽老心未息。

投笔潮鸡啼，海山忽四白。
古鹤
王中立（宋代）

天地之间一古儒，醒来不记醉中书。
旁人错比神仙字，只恐神仙字不如。
送潘景纯
王安石（宋代）

东都曾以一当千，场屋声名十五年。
晚赐绿衣随宦牒，始操丹笔事戎旃。
明时正欲精搜选，荣路何当力荐延。
赖有史君能好士，方看一鹗在秋天。
游仙都观五首
吴芾（宋代）

来访仙人古玉虚，山前有客指迷涂。
烟云渺渺孤峰绝，松竹森森一径迂。
上平江徐侍郎十绝句
曾协（宋代）

盛德由来自邈绵，偃王功德至今传。
朱弓赤矢符嘉瑞，留得阴功不计年。
和慎思诗呈同院诸公
蔡肇（宋代）

图书从所好，英俊此焉依。
奎壁重开照，琳琅尽得归。
地严宫漏转，门掩吏人稀。
子有诗三首，西江咀宝玑。
五忠咏 察使姜公
郑思肖（宋代）

杀气盘空白昼阴，始终不变似精金。直疑碧落三更月，来作将军一片心。
东林彻长老请赞
释心月（宋代）

寒浦先零之姿，古岩后雕之操。
雪满颠一味寒酸，云半肩十分枯槁。
任缘去住也，随处有余。
信手牛来也，用时恰好。
虽云理绝思惟，其柰事关怀抱。
倚天长剑用还磨，分付明岩彻长老。
送孟十二仓曹赴东京选
杜甫（唐代）

君行别老亲，此去苦家贫。藻镜留连客，江山憔悴人。

秋风楚竹冷，夜雪巩梅春。朝夕高堂念，应宜彩服新。
陈汤卿致绍梅
方岳（宋代）

林下风流自一家，纵施朱亦不奢华。
冷香犹带灞桥雪，不比春风桃杏花。
凉风台
李东阳（明代）

凉风堂前池水赤，赤星射空虹贯日。
斛律美人生把玦，死向青贯待明月。
君不见晋阳书中临绝语，曾为乐陵求乐处。
百年无罪君莫冤，济南何在是谁言，不须更问华林园。
九月丁亥秋祀毕劳农北郊苏提干以疾不往心诗
魏了翁（宋代）

秋尝事毕与宾游，神惠如临不敢留。
骑吹一川松露晓，踏歌千里稻云秋。
豳公堂上兕觥荐，郓使溪前经律诹。
尽日临民看不足，归从苏子静中求。
洞仙歌·寿觞庭户
魏了翁（宋代）

寿觞庭户，正柳明桃炫。拟斫江鱼脍银线。被春风吹入，花锦城中、惟有梦，时到轻轩翠幰。归来春已过，桃柳成阴，但喜庭闱镇强健。更得故人书，遗我瑰词，应重记、去年相见。望白鹤朱霞杳难攀，谩芳草如烟，青青河畔。
句
陈松龙（宋代）

梨花春二月，杜宇夜三更。
水调歌头
晁补之（宋代）

霁色满空碧，爽气正横秋。登高行乐，□来只说古巴州。扫□尘埃来坐，携取烟云杖屦，容□□清游。坐上尽佳客，一醉破千尤。
倚虚壁，绝临□，上层楼。黄花赤叶，鸟□啼断四山幽。醉里不知归去，空有乱云衰草，落日几多愁。舞鹤在霄汉，宿鹭点汀洲。
过南皮怀张振之先生
李元度（清代）

路入南皮感不禁，乘槎博望旧知音。西州谢傅生前屋，东海成知梦里琴。

垂老才游通德里，爱才犹佩古人心。祈知高冢从谁问，欲荐甘瓜泪满襟。
游圆通
王十朋（宋代）

夹径森森郁老松，烟霞深处忽闻钟。虎溪水隔侯溪水，马耳峰联石耳峰。

遗像人犹思后主，开山僧不畏先锋。明朝杖屦山南去，喷沫飞流看玉龙。
贺皇太子九月四日生辰十首
杨万里（宋代）

子晋吹笙未是仙，阿丕横槊少金篇。
小吟春著梅梢句，一日东风四海传。
绝命词
方孝孺（明代）

天降乱离兮，孰知其由？
奸臣得计兮，谋国用犹。
忠臣发愤兮，血计交流。
以此殉君兮，抑又何求！
呜呼哀哉，庶不我尤！
白云寺
巫三祝（明代）

宛转溪流石径斜，招携只履到僧家。缸挑银粟三更火，座拥金莲万劫花。

□动□因风起灭，灯传不用□喧哗。趺跏定后无馀事，閒对青山眺晚霞。
莫笑银杯小答乔太博
苏轼（宋代）

陶潜一县令，独饮仍独醒。
犹将公田二顷五十亩，种秫作酒不种秔。
我今号为二千石，岁酿百石何以醉宾客。
请君莫笑银杯小，尔来岁旱东海窄。
会当拂衣归故丘，作书贷粟监河侯。
万斛船中着美酒，与君一生长拍浮。
代次韵闻砧
方回（元代）

谁家秋夜捣衣声，遥忆良人在戍营。
野宿貔貅天一角，树移乌鹊月三更。
怨怀想像闺中切，逸韵悠扬枕上清。
砧杵催成岁迟暮，换时亦觉壮心惊。
代柬答徐监押
刘宰（宋代）

隋堤绿柳漾清流，画舸输君烂漫游。柘荡高湖须老伴，不妨捩柁出湾头。
第二诀
释善昭（宋代）

舒光辨贤哲，问答利生心，
拔却眼中楔。
梦游月宫
陈宗远（宋代）

蜿虹绛彩垂霄路，白波渺渺散寒露。
横空掷绮结飞梁，叆叇青云匝风御。
飏金排玉水晶宫，鸾佩霓襦笑相遇。
兔停玉杵取玄霜，吴质无端强猜妬。
窥见腰中三尺冰，便疑斫却婆娑树。
桂香广陌不得留，灼灼修娥谩回顾。
天孙飞梭织冰纨，帝子吹笙湿香雾。
笑指瑶台十二层，只怕结邻未相许。
潋滟金枢烟水寒，会驾飞轮撇波去。
咏拳石菖蒲
徐侨（宋代）

岩泉潠洒著根纤，拳石相依自纠缠。
土叶渐除青带冗，细茎初发绿毛鲜。
一尘不许渭幽雅，百草谁能并洁娟。
日课苍头注新汲，要移林壑在庭前。
幽居
倪应征（明代）

半亩茅茨千卷书，数竿修竹荫阶除。月将素影供清夜，鸟送新阴伴索居。

艺药治畦花罥草，□臣觅句蝶翻裾。悠闲闲到无聊处，漫学相如赋子虚。
西江月 其三
张抡（宋代）

卷地朔风凛凛，漫天瑞雪霏霏。园林万木变枯枝。

因甚松篁独翠。

只为春花竞发，却教秋叶争飞。若无荣盛便无衰。

悟此方名达理。
哀学使
陈鸿墀（清代）

学使夜宴朝自经，大吏往视闻哭声。父涕不止弟跪迎，遗笔惨淡诉不平。

云有同乡合浦令，正机其名何其姓。明欺暗算事不定，一死上报天子圣。

大吏驰驿闻，学臣言有因。去夏试廉州，说令书云云。

令上谒，面请托，未可知，通恶幕，事下太守张，太守上状钤以章。

令无夤缘内外作奸事，反覆不及请托字。科场请托吁可惊，按律不问行未行。

当时不难摄令使对簿，移书学使指实期分明。两造具在事立辨，是岂疑岳忧难成。

学臣返旆况屡见，语不及此非人情。安人息事亦政体，讵料贵客能捐生。

即今此狱莫穷竟，谁起九原同折证。或传牍背奴有词，渡海风涛得心病。

海外归来正及秋，历试广惠潮三州。不闻心病致慌惚，渡海安稳有弟同归舟。

此为致死由，此语恐未实。披发何由诉大荒，苦海魂迷招不得。

吁嗟乎，昔之学使在教士，今日好官足欢喜，君亦犹夫众人尔。

君知畏，君知耻，虑污名，乃至此。人皆腼然生，彼独留然死。

律以大义无恕词，苟非其人莫轻訾。寄语大吏弗尔恼，富贵由来多寿考。
句 其二
赵令畤（宋代）

酒成碧后方堪饮，花到白来元自香。
吴宫
李商隐（唐代）

龙槛沈沈水殿清，禁门深掩断人声。吴王宴罢满宫醉，日暮水漂花出城。
一斛珠
张抡（宋代）

秋高气肃。西风又拂盈盈菊。挼金弄玉香芬馥。桃李虽繁，其奈太粗俗。
渊明雅兴谁能续。东篱千古遗高躅。人生所贵无拘束。且采芳英，潋滟泛醽醁。
秋浦见陆次川会其有广德之役同游齐山而别既
王淹（宋代）

我车疾驱无停辀，君马既秣犹少留。
客怀那更见行色，胜地不少成纵游。
君去我愁归路远，黄叶霜风山意晚。
几时云外有音来，早送文书遮病眼。
才老致木犀甚古
方岳（宋代）

老桂枯寒出奇怪，知几何年如许大。枝枝浑是好西风，粒粒中藏香世界。

幽人高卧崖藓边，野僧肯寄溪云外。兔惊玉杵夜丁当，鸟嗽辟寒金琐碎。

并令满屋书传香，唤起多生酒诗债。我今回向语一则，云何赞叹花三昧。

月光童子妙庄严，金粟如来殊胜解。
居厚弟诗将活鹿寿余次韵一首
刘克庄（宋代）

从猎曾陪汉建章，肄歌遣寿鲁灵光。
山林放去全渠性，町疃归来获此祥。
却笑缋皮资少府，底须折角何朝堂。
残年不作蕉中梦，得丧冥心付一觞。
偈颂八十七首
释慧开（宋代）

灵从何从，圣从何起。
五通六通，不是不是。
今日天宁，如何指示，
齐之以礼。
棠梨白头
柯潜（明代）

开到棠梨春事休，红情绿意总堪愁。双禽无计留春住，恨倚东风雪满头。
南乡子
陈师道（宋代）

阴重雨垂垂。并马西郊试薄衣。红蕊未开花已过，迟迟。不见东风著意时。

酒到更须辞。报答春光旧有期。勤苦著书妨作乐，痴痴。莫学衰翁万事非。洛人谓牡丹为花而不名也。向秀注庄子，示嵇康曰：妨人作乐尔。
又上座主李左史八十韵
程公许（宋代）

江路三年别，心旌万里摇。
登龙空有梦，蛰蚁困无聊。
侧听除书空，深期庙论调。
方看仪玉笋，胡遽理荪桡。
在昔推华族，於今壮本朝。
谈迁承绪远，坡颍更难超。
江汉英风迥，堪舆间气饶。
文传千户印，和备九成箫。
撼地喧雷鼓，当空插斗杓。
灵龟韬远见，瘦鹤峙孤标。
久矣驽陵骥，凄其秸避鵰。
与时为准的，立己有科条。
蚤岁趋严诏，修石耸百僚。
青藜窥夜读，纨箑障尘飘。
扆绾藩侯绂，运驱使者轺。
通才期用世，所至蔼腾谣。
将略雄诸葛，皇灵格有苗。
帝思前席问，命下赐环招。
敷奏趋丹陛，疏荣逼紫霄。
一朝惊玉立，三馆看缨彯。
晓露坳螭润，春风砌药娇。
倚才兼夕拜，专对褫大骄。
草诏銮坡夜，横经鹤禁朝。
紫荷班已空，黄阁路非遥。
感泊君恩重，伤嗟世论浇。
维时忧旱吧，大地偏炎熇。
公道荒荆棘，舆情渴蓼萧。
直前臣语戆，蹙听帝心怊。
剪爪晨颂綍，濡膏夕酒飘。
孤鸣知凤瑞，众疾奈鸠佻。
贾勇对囊上，嘘回士气消。
防门狞九虎，利吻噪群鸮。
自古讥簧巧，伤人甚骨销。
吾身任江海，公论付刍荛。
姱节寒冰雪，归情逆汐潮。
鹭鸥波浩荡，龙鹤梦岧峣。
雅量陂难挠，身心柏后凋。
不妨间袖手，冷看疾所镳。
咏草春波绿，移休夜雨潇。
湖边鸿并影，梦里鹿巨蕉。
庸俗偏酣豢，清风久寂寥。
菉葹纷蔽户，萧艾服盈腰。
甘作墦间乞，真成陌上挑。
迷余争窘步，俚耳怪闻韶。
主自明如舜，人宁免吠薤民时虽落落，
任运独嚣嚣。正论何曾泯，
群公莫误料。邦基期奠鼎，
邻火逼回飚。漫倚泥封谷，
徒嫌斗击刁。护疽虽暂逸，
废食可禁枵。尝胆当忘食，
求衣合在肖。若为人杞梓，
空使侣渔樵。蜡润东山屐，
当即漫北阙貂。雅签搜蠹槁，
画舫看鱼跳。回首尧天阔，
惊心吨路迢。仆夫悲马跼，
詹娇拂龟燋。忍遐心写，
悬知睿想翘。天街催并辔，
里社耻题桥。慨念材成就，
艰如器琢雕。扶持非有素，
运用恐无繇。康世先营度，
犹农待劝劭。可容苗乱莠，
莫使樧侵椒。议必和平勃，
忠无弃董晁。皇皇贤路辟，
汲汲将才骁。不废菁莪育，
精分玉石烧。人心如眷眷，
天理自昭昭。蓄锐勤耕肖，
乘机速度辽。定应人激厉，
可使气嫖姚。催促元勋纪，
欢呼敌首枭。明知霖雨渴，
不用鼎烹要。豫卜中兴汉，
毋徒小惠侨胞。寒儒铣蠹简，
雅志自垂髫。有梦骞鹏浪，
无心玩翠苕。忆曾持铁寸，
误辱采桐焦。步相长楸展，
疾成大瓠呺。长怀梧凤表，
屡赋草虫喓。官冗盆缫蚕，
身羁甲附周。不辞行役倦，
愿有趣燕居夭。抱璞求礲琢，
荒畴蓑穮。木瓜如许赠，
誓志报琼瑶。
渔家傲
卢祖皋（宋代）

小阁腾腾人似醉。鸣阶簌簌霜林坠。起向楼头看雪意。云犹未。雁声一片江风起。

官里从容何日是。偷闲著便寻幽事。见说小桥清浅水。梅欲蕊。吟边陡觉添风味。
郭汝承诗有乡思书此解之
于慎行（明代）

十年几作五陵游，一剑高横万里秋。此夜龙光方射斗，乡心且莫视刀头。
句
石中立（宋代）

寻常不召犹相造，况是今朝得指挥。
简州性上人求语
释绍昙（宋代）

春山杜鹃啼，苦劝人归去。
声碎竹林风，血染花梢雨。
我老无家可得归，萝窗睡饱云黏衣。
山童推枕破残梦，报道有僧开竹扉。
何方圣者来寻讨，解包颺下青龙钞。
便欲庭前纵火焚，净地岂容狼藉了。
问渠何日离飞来，两月奔驰未到家。
好劝急归休歇去，春风落尽武林花。
六月二十七日望湖楼醉书
苏轼（宋代）

黑云翻墨未遮山，白雨跳珠乱入船。
卷地风来忽吹散，望湖楼下水如天。